b'\n_START_ARTICLE_\nHans Haacke\n_START_SECTION_\nBiografia\n_START_PARAGRAPH_\nHans Haacke  va estudiar a la Staatliche Werkakademie de Kassel i l\xe2\x80\x99any 1960 es va integrar al taller de l\xe2\x80\x99artista Stanley William Hayter de Par\xc3\xads. El 1961 va viatjar als Estats Units per estudiar a Filad\xc3\xa8lfia i quatre anys m\xc3\xa9s tard es va establir de manera permanent a Nova York. Afiliat al grup Zero, en les seves primeres obres es va interessar pels sistemes i processos f\xc3\xadsics i biol\xc3\xb2gics. M\xc3\xa9s tard, instal\xc2\xb7lat als Estats Units, va conjugar el llegat de la seva afiliaci\xc3\xb3 a l\xe2\x80\x99est\xc3\xa8tica i al cinetisme d\xe2\x80\x99aquest grup europeu amb la cr\xc3\xadtica a la visualitat moderna articulada pel minimalisme americ\xc3\xa0. El resultat va ser la incorporaci\xc3\xb3 a la seva pr\xc3\xa0ctica art\xc3\xadstica d\xe2\x80\x99una est\xc3\xa8tica de sistemes i de la investigaci\xc3\xb3 d\xe2\x80\x99estructures sociopol\xc3\xadtiques que posaven \xc3\xa8mfasi en les institucions de l\xe2\x80\x99art. Des de llavors, les seves instal\xc2\xb7lacions, cr\xc3\xadtiques amb el paper del museu com a ind\xc3\xbastria cultural al servei del poder, sovint han patit la censura. El 1971, la seva exposici\xc3\xb3 al Guggenheim Museum de Nova York va ser cancel\xc2\xb7lada. El 1974, una obra seva va ser retirada de la mostra Kunst bleibt Kunst del Museu de Col\xc3\xb2nia. Al comen\xc3\xa7ament dels anys noranta, la Fundaci\xc3\xb3 Joan Mir\xc3\xb3 de Barcelona va rescindir el seu acord amb l\xe2\x80\x99artista quan va con\xc3\xa8ixer el projecte que es plantejava presentar. Finalment, l\xe2\x80\x99any 2000, el seu projecte Der Bev\xc3\xb6lkerung (A la poblaci\xc3\xb3), realitzat al Reichstag de Berl\xc3\xadn, va aixecar una forta pol\xc3\xa8mica. Podem considerar Haacke, doncs, com un pioner de l\xe2\x80\x99anomenada cr\xc3\xadtica institucional, un corrent avui integrat en la pr\xc3\xa0ctica art\xc3\xadstica._NEWLINE_Les instal\xc2\xb7lacions de Haacke s\xe2\x80\x99han exposat a la Documenta de Kassel en m\xc3\xa9s d\xe2\x80\x99una ocasi\xc3\xb3 i entorn d\xe2\x80\x99elles s\xe2\x80\x99han organitzat diverses retrospectives, entre les quals destaquen les de l\xe2\x80\x99Akademie der K\xc3\xbcnste de Berl\xc3\xadn (2006) i el Museo Nacional Centro de Arte Reina Sof\xc3\xada (MNCARS) de Madrid (2012). Ha exposat tamb\xc3\xa9 al New Museum of Contemporary Art de Nova York (1986), el Van Abbemuseum d\xe2\x80\x99Eindhoven (1979) i el Centre Georges Pompidou de Par\xc3\xads (1989), entre molts altres llocs. T\xc3\xa9 obra en col\xc2\xb7leccions com la de la Generali Foundation de Viena, el Moderna Museet d\xe2\x80\x99Estocolm, el Centre Georges Pompidou de Par\xc3\xads, la Tate Gallery de Londres, el New Museum of Contemporary Art de Nova York i el Museu d\xe2\x80\x99Art Contermporani de Barcelona (MACBA), entre d\xe2\x80\x99altres.'